b'\n_START_ARTICLE_\nBobteilas\n_START_SECTION_\nI\xc5\xa1vaizda\n_START_PARAGRAPH_\nBobteilai\xc2\xa0\xe2\x80\x93 stamb\xc5\xabs \xc5\xa1unys. Stambiausi patinai gali siekti 46\xc2\xa0kg svor\xc4\xaf. Kailis ilgas, tankus, pasi\xc5\xa1iau\xc5\xa1\xc4\x99s, paviln\xc4\x97 nepraleid\xc5\xbeia vandens. Spalva\xc2\xa0\xe2\x80\x93 \xc4\xafvair\xc5\xabs pilki atspalviai (iki juodos), galimi balti kailio plotai. \xc5\xa0uny\xc4\x8diai gimsta juodai balti, ir tik i\xc5\xa1si\xc5\xa1\xc4\x97rus juod\xc4\x85 spalv\xc4\x85 pakei\xc4\x8dia pilka. Ausys nusvirusios, prigludusios prie galvos. Tradici\xc5\xa1kai bobteil\xc5\xb3 uodega trumpinama, ta\xc4\x8diau \xc5\xa1iuo metu kai kuriose \xc5\xa1alyse u\xc5\xbedrausta karpyti \xc5\xa1unims uodegas ir ausis, laikant tai smurtu prie\xc5\xa1 gyv\xc5\xabnus. Kuomet uodega netrumpinta, ji apaugusi ilgais krentan\xc4\x8diais plaukais, da\xc5\xbeniausiai laikoma nuleista.\n_START_SECTION_\nKilm\xc4\x97\n_START_PARAGRAPH_\nBobteilai kil\xc4\x99 i\xc5\xa1 labai seno Anglijos avigani\xc5\xb3 tipo. Tiksli istorija ne\xc5\xbeinoma. Manoma, kad viena i\xc5\xa1 prot\xc4\x97vini\xc5\xb3 veisli\xc5\xb3 yra barzdotasis kolis, ir galb\xc5\xabt Piet\xc5\xb3 Rusijos aviganis. Pirm\xc4\x85syk parodoje veisl\xc4\x97 sudalyvavo 1873\xc2\xa0m.\n_START_SECTION_\nSveikata\n_START_PARAGRAPH_\nDa\xc5\xbeniausios sveikatos problemos\xc2\xa0\xe2\x80\x93 klubo displazija, glaukoma, katarakta, aki\xc5\xb3 vok\xc5\xb3 u\xc5\xbelinkimas \xc4\xaf vid\xc5\xb3, skydliauk\xc4\x97s problemos, kurtumas, diabetas, alergijos, odos ligos. Da\xc5\xbeniausia mirties prie\xc5\xbeastis\xc2\xa0\xe2\x80\x93 v\xc4\x97\xc5\xbeys.\n_START_SECTION_\nTemperamentas\n_START_PARAGRAPH_\nPagal veisl\xc4\x97s standart\xc4\x85, idealus bobteilas yra ramus ir neagresyvus. Kartais bobteilai gali b\xc5\xabti ting\xc5\xabs. Jie protingi, draugi\xc5\xa1ki ir lengvai prisitaikantys \xc5\xa1unys. Nat\xc5\xabraliai jiems tinkamiausios s\xc4\x85lygos u\xc5\xbemiestyje, kur jie turi teritorij\xc4\x85, kurioje gali laisvai vaik\xc5\xa1\xc4\x8dioti, ta\xc4\x8diau skiriant pakankamai laiko pasivaik\xc5\xa1\xc4\x8diojimams ir mank\xc5\xa1tai, tinka laikyti ir mieste. Bobteil\xc5\xb3 ganymo instinktas toks stiprus, kad gali bandyti suginti \xc4\xaf band\xc4\x85 vaikus, \xc5\xbemones ar net daiktus.'